Прессекретариатът на президента Росен Плевнелиев разпространи следното изявление на държавния глава и на неговото семейство:

"Днес, 8 август, ни напусна първородният ни син Филип. Той беше добро и слънчево дете - даряваше радост на нас и на всички, които го познаваха.

В този изключително труден за семейството момент, съпругата ми, двамата ни синове и аз молим да бъдем оставени на спокойствие в скръбта ни."

15-годишният Филип Плевнелиев е бил ученик в Първа частна математическа гимназия.

По данни на лекарите от Трета градска болница първородният син на президента е починал от изключително рядко заболяване - без никакви предварителни признаци и симптоми по време на растежа.

Заболяването е довело до остро разслояване на аортата от излизането ѝ от сърцето по цялото протежение на тялото. Това е предизвикало кръвоизлив в организма. До настоящия момент Филип Плевнелиев е бил здраво и активно дете, отдадено на математиката и спорта.

Екипът на OFFNews изказва своите съболезнования на семейството.